Die Palais Strousberg was 'n elegante paleis wat volgens planne van die argitek August Orth tussen 1867 en 1868 as deftige stadswoning vir die entrepreneur en spoorwegmagnaat Bethel Henry Strousberg (1823–1884) in die Berlynse buurt Friedrichstadt in Wilhelmstraße 70 opgerig is. Orth is oorspronklik deur Strousberg se onderneming aangestel om onder meer stasiegeboue te ontwerp, maar het later ook privaat wonings vir welvarende Joodse opdraggewers in Berlyn gebou. Die paleis se pragtige versierings en meubilering was, gemeet aan destydse maatstawe, opspraakwekkend en uitdagend, en sodoende 'n weerspieëling van Strousberg se ambisies, terwyl ook sy tegniese geriewe en installasies hul tyd ver vooruit was. Die Palais Strousberg is nog dekades ná sy voltooiing as 'n voorbeeld van gesofistikeerde luukse beskou. Nadat Strousberg in 1875 bankrot gespeel het, is die paleis deur vors Hugo zu Hohenlohe-Öhringen gekoop en in die volgende jaar aan die Verenigde Koninkryk van Groot-Brittanje en Ierland verhuur wat sy diplomatieke sending in die Duitse Keiserryk in die gebou gevestig het. In 1884 is die paleis aan die Verenigde Koninkryk verkoop en het daarna nog dekades lank, tot die begin van die Tweede Wêreldoorlog, as Britse Ambassade in Berlyn gedien.